Къежьэжын и пэкIэ
Мы гъэм япэу Тыркум щригъэкIуэкIа зыгъэсэныгъэр «Спартак-Налшыкым» къиухащ. Къежьэжын и пэкIэ абы зэныбжьэгъугъэ зэIущIитI мазаем и 1-м иригъэкIуэкIащ.
Украинэм и чемпионатым епщIанэ увыпIэр щызыIыгъ Луганск и «Заря»-м мы зэIущIэр хуабжьу жыджэру къыщIидзащ икIи псынщIэ дыдэу бжыгъэр къызэIуихащ. «Спартак-Налшыкым» и гъуащхьэтетымрэ гъуащхьэхъумэхэмрэ хуэмыхьэзыру къыщIэкIащ я хьэрхуэрэгъухэр зэуа штрафнойм.
АрщхьэкIэ апхуэдэ щIэдзэкIэм ди щIалэхэм я лъэр щIигъэхуакъым. Уеблэмэ ерыщагъ ин къахилъхьащ. Абы и ужькIэ джэгупIэ губ- гъуэм тепщэныгъэр щызыIыгъар налшыкдэсхэрщ. Ахэр я хьэрхуэрэгъухэм псынщIагъкIи, IэзагъкIи, жыджэрагъкIи ефIэкIырт. Апхуэдэ джэгукIэм, дауи, фIы кърикIуащ. ЗэIущIэм и япэ Iыхьэр имыух щIыкIэ Короновым къыхита угловойр Аверьяновым Iэзэу къигъэсэбэпащ икIи бжыгъэр зэхуэдэ ищIыжащ.
Загъэпсэхуу къихьэжа иужькIи, налшыкдэсхэм тепщэныгъэр яутIыпщакъым. Абы и сау-гъэтщ Колумбием къраша Руа текIуэныгъэр къахуэзыхьа топыр зэрыдигъэкIар. Арати, мазаем и 1-м зэхэта япэ зэIущIэм «Спартак-Налшыкым» Луганск и Заря»-р 2:1-уэ щыхигъэщIащ.
А махуэ дыдэм и пщыхьэщхьэм ди щIалэхэр Хорватием и Запрешич къалэм и «Интер» командэм дэджэгуащ. Шыпш Тимур абы къыщигъэсэбэпар япэ зэIущIэм хэмытахэрщ.
Мыри налшыкдэсхэм хуэмыхуу ирагъэжьащ. Джэгум и япэ Iыхьэм къыщыхудагъэкIа топым, загъэпсэхуу къихьэжа иужькIэ, иджыри зы гъусэ къыхурагъэщIыжащ. АрщхьэкIэ, 0:2-уэ къыхагъащIэ пэтми, «Спартак-Налшыкыр» икIуэтакъым. Ди командэм къыхагъэхьэну зыкIэлъыплъ гъуащхьауэм япэ щIыкIэ бжыгъэр нэхъ езэгърабгъу ищIащ. Абы иужькIэ, джэгур и кIэм нэблэгъэпауэ, Гъурф Азэмэт и хьэрхуэрэгъум ерыщу ебгъэрыкIуэщ, топыр къытрихри, и закъуэ гъуэм бгъэдыхьащ икIи Iуэхур 2:2-м хуигъэкIуащ.
Арати, Тыркум щригъэкIуэкIа зыгъэсэгъуэм ди щIалэхэм зэныбжьэгъугъэ зэIущIэу 4 щрагъэкIуэкIащ. Япэм Болгарием и «Пирин»-р 0:1-уэ къыщытекIуащ, къыкIэлъыкIуэм Полтавэ и «Ворскла»-м 0:0-у дэджэгуащ, ещанэм Луганск и «Заря»-м 2:1-уэ ефIэкIащ, иужьым Хорватием и «Интер»-м зэрытемыгъэкIуауэ бгъэдэкIыжащ.
Иджыпсту «Спартак-Налшыкыр» Къэбэрдей-Балъкъэрым и къалащхьэм щыIэщ. Мыгувэу ар Кипрым кIуэнущ, мазаем и 9-м щыщIэдзауэ абы щекIуэкIыну Футбол Лъэпкъ Лигэм и кубокыр къэхьыным теухуа зэхьэзэхуэм хэтыну.
Хьэтау Ислъам.
